Alles oor die beginsels van die Christelike geloof vir kinders.
Stel kinders tussen 8 en 12 jaar voor aan die basiese boublokke van geloof en gee vir hulle die eerste trapklippe na 'n wonderlike verhouding met God.
Dit is nie altyd maklik om geloof aan 'n kind te verduidelik nie, veral nie die moeiliker en komplekser aspekte van geloof soos verlossing, die opstanding en ewige lewe nie. In Die ABC van geloof verduidelik Carolyn Larsen wat die basiese boublokke van geloof is en hoe dit werk. Elke verduideliking word gekomplementeer met 'n klompie teksverse oor die onderwerp, 'n Bybelstorie ter illustrasie en 'n Bybelverwysing na waar daar verder oor die onderwerp gelees kan word. Sommige van die onderwerpe wat in die boek bespreek word, sluit in die Bybel, Jesus se aardse bediening, die Drie-eenheid, sonde, vergifnis, genade, belydenis, gebed, doop en die hemel.
Die ABC van geloof is ideaal vir ouers en jeugwerkers wat vir kinders 'n sterk geloofsfondament wil gee.
Ook beskikbaar in Engels onder die titel Faith ABCs
Carolyn Larsen is 'n skrywer, aktrise en ervare spreker met 'n Godgegewe passie om met vroue en kinders te werk. Sy het al by talle konferen­sies in Amerika, Kanada en Indië opgetree. Carolyn het al meer as 40 boeke vir kinders en volwassenes geskryf. Sy het al verskeie pryse daarvoor ontvang. Carolyn en haar man, Eric, woon in Glen Ellyn, Illinois. Hulle het drie volwasse kinders en is ook trotse grootouers.
Daar is sommige woorde en frases wat jy dalk nooit sal hoor nie, behalwe wanneer jy met iemand oor die Bybel of oor die Christelike geloof praat. Dit is omdat hierdie woorde of frases nie vir baie ander dinge buiten vir ons geloof in die Here gebruik word nie.
Hierdie boek gebruik dié woorde en frases om jou te help om die belangrikste waarhede van die Christelike geloof te verstaan. Dit verduidelik vir jou woorde wat jy dalk dikwels hoor of lees, maar nie heeltemal verstaan nie.